6. โครงการดำเนินงานในอนาคต

  กลุ่มบริษัทมีความมุ่งมั่นที่จะรักษาความเป็นผู้นำของธุรกิจบันเทิงของประเทศและพัฒนาธุรกิจด้านบันเทิงและสันทนาการให้มีมาตรฐานเทียบเท่าในระดับสากล
  เพื่อให้ได้บรรลุถึงเป้าหมายดังกล่าว บริษัทจึงมีโครงการดำเนินงานในอนาคต ดังนี้

-   ธุรกิจเพลง

  สำหรับกลุ่มธุรกิจเพลง และธุรกิจสนับสนุนกลุ่มเพลง กลุ่มบริษัทมีแผนการดำเนินงานดังต่อไปนี้

  1. Recording Business: มุ่งเน้นการสร้างสรรค์ ผลงานเพลงที่มีความหลากหลาย
  ครอบคลุมทุกกลุ่มเป้าหมาย เพื่อใช้เป็นฐานสำหรับการเติบโตของธุรกิจอื่นที่เกี่ยวข้องในอนาคต
  รวมทั้งการขยายช่องทางการจัดจำหน่าย
  เพื่อให้สินค้าของกลุ่มบริษัทสามารถเข้าถึงผู้บริโภคได้อย่างทั่วถึงที่สุด
  โดยจะมีการขยายช่องทางการจัดจำหน่าย ไม่ว่าจะเป็นในหน่วยขายเคลื่อนที่ (Mobile Sale
  Unit) ซึ่งจะมีการครอบคลุมพื้นที่ให้ครบถ้วนยิ่งขึ้น
  โดยจะขยายไปตามสำนักงานและพื้นที่ที่อยู่อาศัย รวมถึงการเพิ่มพื้นที่การขายใน discount
  store ต่างๆอีกด้วย

  2. Show Business: มุ่งเน้นการสร้างผลกำไรจากการจัดคอนเสิร์ตและการแสดงเพิ่มขึ้น
  ซึ่งจากในอดีตอาจถูกมองว่าเป็นเพียงหนึ่งในเครื่องมือที่ใช้ในการโปรโมทอัลบั้มเพลงเท่านั้น
  โดยกลุ่มบริษัทมีโครงการที่จะเพิ่มจำนวนการจัดคอนเสิร์ตและการแสดงเพิ่มขึ้น
  ไม่ว่าจะเป็นคอนเสิร์ตแบบเต็มรูปแบบ หรือคอนเสิร์ตเล็กๆ ที่จะมี theme แตกต่างกันไป

  3. Artist Management: มุ่งเน้นการสร้างมูลค่าเพิ่มจากศิลปินของบริษัท
  โดยที่ได้มีการปรับเปลี่ยนแนวความคิดในการดำเนินธุรกิจ
  จากการเป็นหน่วยงานที่คอยดูแลศิลปินเพื่ออำนวยความสะดวกให้แก่งานในเครือของ จีเอ็มเอ็ม
  แกรมมี่ เป็นการทำการตลาดในเชิงรุก เพื่อขายงานของศิลปินให้แก่ลูกค้าภายนอกด้วย
  เพื่อให้ศิลปินในสังกัด สามารถสร้างมูลค่าเพิ่มให้แก่ทั้งตัวศิลปินเอง และกลุ่มบริษัทอีกด้วย
  โดยบริการที่มี อาจมีได้หลายช่องทาง อาทิเช่น การจัดการแสดงร่วมกับหน่วยงานราชการ
  หรือสปอนเซอร์ หรือการเป็น presenter ให้แก่ผลิตภัณฑ์ เป็นต้น

  4. Intellectual Property: มุ่งเน้นการใช้ประโยชน์จากทรัพย์สินทางปัญญาของกลุ่มบริษัท
  โดยเฉพาะผลงานเพลงเกือบ 15,000 เพลงที่ถูกเก็บไว้ใน Music Library ของกลุ่มบริษัท
  ผ่านทางการจัดเก็บค่าลิขสิทธิ์จากผู้ประกอบการต่างๆ
  จากการนำผลงานเพลงของกลุ่มบริษัทไปใช้ในทางการค้า
  เช่นการจัดเก็บค่าลิขสิทธิ์จากผู้ประกอบการคาราโอเกะ และกลุ่มบริษัทมีโครงการที่จะขยายฐาน
  และประเภทของการจัดเก็บค่าลิขสิทธิ์ให้มากยิ่งขึ้น
  รวมถึงการจัดเก็บค่าลิขสิทธิ์การเปิดเพลงโดยรายการทางคลื่นวิทยุต่างๆ
  ที่เปิดเพลงของกลุ่มบริษัท ซึ่งจะเริ่มเก็บในปี 2548

  5. E-Business: จากการเล็งเห็นถึงแนวโน้มการเติบโตของเทคโนโลยี
  ที่เข้ามามีบทบาทในชีวิตประจำวันของกลุ่มผู้บริโภคมากยิ่งขึ้น
  ซึ่งกลุ่มบริษัทมีการพัฒนาบริการต่างๆเพิ่มขึ้นอย่างต่อเนื่อง
  ไม่ว่าจะเป็นบริการที่เกี่ยวกับโทรศัพท์มือถือ เช่น
  การดาวน์โหลดเสียงเพลงเรียกเข้าโทรศัพท์มือถือ (Ring Tones)
  ที่ได้รับความนิยมจากกลุ่มลูกค้าเป้าหมายที่เป็นผู้ใช้โทรศัพท์มือถือมาโดยตลอด
  กลุ่มบริษัทจึงมีโครงการที่จะพัฒนาแอพลิเคชั่นใหม่ๆ
  บนโทรศัพท์มือถือเพิ่มขึ้นโดยการใช้ประโยชน์อย่างเต็มที่จาก content
  ทางด้านบันเทิงของกลุ่มบริษัทที่มีอยู่อย่างมากมาย รวมถึงศึกษาการให้บริการต่างๆผ่าน
  internet และผ่าน kiosk ตามจุดต่างๆ
  โดยมีจุดมุ่งหมายให้ผู้บริโภคสามารถใช้บริการได้อย่างสะดวก รวดเร็ว และคุ้มราคา

-   ธุรกิจภาพยนตร์

  หลังจากที่กลุ่มบริษัทได้ร่วมลงทุนในบริษัท จีเอ็มเอ็ม ไท หับ จำกัด เมื่อกลางปี 2547 แล้ว
  สำหรับปี 2548 บริษัท จีเอ็มเอ็ม ไท หับ จำกัด
  มีนโยบายที่จะผลิตและจัดจำหน่ายภาพยนตร์ประมาณ 6 เรื่อง หลากหลายแนว
  ซึ่งจะประกอบด้วยทั้งภาพยนตร์ฟอร์มยักษ์ ภาพยนตร์ตลก และภาพยนตร์สยองขวัญ โดยที่บางเรื่อง
  จะเป็นการร่วมลงทุนผลิตกับผู้ประกอบการภาพยนตร์รายอื่นๆ

-   ธุรกิจสื่อ

  ธุรกิจวิทยุ:
  กลุ่มบริษัทมีโครงการที่จะเน้นคุณภาพและปรับเปลี่ยนรูปแบบของรายการวิทยุที่มีอยู่ของบริษัท
  ซึ่งปัจจุบันมีสถานีวิทยุอยู่ทั้งสิ้น 5 สถานี เพื่อเพิ่มส่วนแบ่งทางการตลาด
  และเพื่อให้เกิดความหลากหลายสำหรับผู้ฟังซึ่งปัจจุบันมีรสนิยมในการฟังเพลงที่หลากหลายเช่นกัน

  ธุรกิจโทรทัศน์:
  จากการเปลี่ยนแปลงโครงสร้างของอุตสาหกรรมโทรทัศน์ของประเทศในช่วงที่ผ่านมา
  โดยสถานีโทรทัศน์ต่างๆ ล้วนมีความต้องการรายการที่มีคุณภาพ เจาะกลุ่มผู้บริโภคที่ชัดเจน
  และดึงดูดผู้บริโภคเพิ่มขึ้น ซึ่งจากการเล็งเห็นถึงทิศทางการเติบโตของธุรกิจ
  กลุ่มบริษัทจึงมีโครงการที่จะเพิ่มจำนวน
  และความหลากหลายของรายการโทรทัศน์โดยการขยายความร่วมมือระหว่างกลุ่มบริษัทและผู้ผลิตรายการโทรทัศน์ในระดับแนวหน้าของประเทศรายอื่นๆ
  เพื่อรองรับความต้องการ contents ที่จะเพิ่มขึ้นในอนาคต

  ธุรกิจสิ่งพิมพ์:
  จากการเล็งเห็นถึงศักยภาพในการเติบโตของรายได้ค่าโฆษณาของธุรกิจนิตยสารของประเทศกลุ่มบริษัทจึงมีโครงการที่จะเพิ่มจำนวนนิตยสารจากที่มีนิตยสารอยู่ในปัจจุบัน
  5 ฉบับ โดยนิตยสารใหม่แต่ละฉบับจะมีกลุ่มผู้อ่านที่ชัดเจน
  และแตกต่างกันไปโดยจะไม่จำกัดอยู่เพียงแค่นิตยสารสำหรับผู้หญิง ผู้ชาย หรือบันเทิงเท่านั้น
  ซึ่งอาจจะเป็นการซื้อลิขสิทธิ์ในการผลิตของนิตยสารชั้นนำจากต่างประเทศเพิ่มขึ้น
  หรือลงทุนในนิตยสารที่ประสบความสำเร็จอยู่แล้ว
  รวมทั้งอาจจะเป็นการพัฒนานิตยสารในประเทศขึ้นมาเองโดยการใช้ประโยชน์จาก content
  ทางด้านบันเทิงที่กลุ่มบริษัทมีอยู่แล้วอย่างครบครัน ทั้งนี้ขึ้นอยู่กับความเหมาะสมในแต่ละกรณี